www.dadabhagwan.org

Table of Contents

जनवरी २०१६ -दादावाणी- हिन्दी

संपादकीय

विषय के पृथक्करण में ‘थ्री विज़न’ सहायक

अभानता से विषय की मिठास

विषय, वह है निरी गंदगी

विषय है कल्पित सुख

नहीं कबूल करती एक भी इन्द्रिय

दाद को खुजलाने जैसा सुख

विषय पूरी दुनिया की जूठन

विषयरूपी कीचड़ की अज्ञानता

यह गटर खोलने जैसा नहीं है।

पैकिंग तो है दुर्गंध का बोरा

मूलत: तो खुद विषयी है, इसी का मोह

भ्रांति से तू खुद को ही धोखा दे रहा है

विषय-विकार क्या है?

विषय, वह संडास है

रोंग बिलीफ से फँस गया विषय में

मूर्ख लोगों की मान्यता का सुख

सही समझ से जाए विषय

बुद्धिशाली विषय में गहरे उतरे

जगत् का फँसाव खुले, विज्ञान द्वारा

अजागृति से उत्पन्न होता है मोह

करके देखो विषय का पृथक्करण

दादाने दिया अद्भुत प्रयोग, थ्री विज़न का

थ्री विज़न देखने का उपाय

सही विवरण, मनुष्य देह का

‘जैसा है वैसा’ देखने का शॉर्टकट

जागृति रहेगी तो आर-पार दिखेगा

मोह के कारण नहीं दिखता थ्री विज़न

शुद्धात्मा और पैकिंग, विकसित करो दोनों दृष्टियाँ

पुद्गल स्वभाव, ज्ञान से

रमणता से दोष हुए

विषय के परिणाम स्वरूप ही कषायों का चक्कर

विषय-कषाय से कलह

फिर भी नहीं आता वैराग्य

विषय का लालच निकालने के लिए कैसा पुरुषार्थ होना चाहिए?

विषय जीतने के लिए देखो शुद्धात्मा

विषयरूपी अंकुर से....

ब्रह्मचर्य के सेवन से प्राप्त होगी पात्रता

प्रतिक्रमण से कर लो साफ

विषय जीतने से, जीत सकते हैं जग

जागृत व्यक्ति गंदगी में हाथ नहीं डालता

विषय की रुचि का छेदन समझ से कर सकते हैं

जागृति और खेद से छूटता है विषय

जागृति में देखता है गर्भ से अर्थी तक

ज्ञानीपुरुष को विषय लगते हैं जूठन

वीतरागों के विज्ञान से तृप्ति

इस आज्ञा से एकावतारी बॉन्ड

काम निकाल लो

जनवरी २०१६ -दादावाणी- हिन्दी

पृथक्करण में ‘थ्री विज़न’ सहायक

संपादकीय

मोक्ष और ब्रह्मचर्य को क्या लेना-देना है? बहुत कुछ लेना-देना है। ब्रह्मचर्य के बिना आत्मा का अनुभव पता ही नहीं चल सकता। यह जो सुख आ रहा है वह आत्मा का है या पुद्गल का, पता ही नहीं चलेगा न! जिसे इसी देह में आत्मा के स्पष्टवेदन का अनुभव करना हो, उसे विशुद्ध ब्रह्मचर्य के बिना इसकी प्राप्ति संभव ही नहीं है। ‘विषय में सुख है’ जब तक ऐसी सूक्ष्मातिसूक्ष्म रोंग बिलीफ है, तब तक विषय के परमाणुओं की संपूर्ण रूप से निर्जरित नहीं होते। जब तक वह ‘रोंग बिलीफ’ संपूर्ण-सर्वांग रूप से खत्म नहीं हो जाती तब तक अति-अति सूक्ष्म प्रकार की जागृति रखना ज़रूरी है।

लोकसंज्ञा में बरतनेवाले जगत् को प्रिय, ऐसे इस अब्रह्मचर्य के विषय, में अनंत जन्मों तक डूबे रहकर, उसकी गारवता का मज़ा लिया। परिणाम स्वरूप निज आत्मऐश्वर्य, आत्मवैभव और आत्मसिद्धि को खो दिया। अगर अनंत जन्मों का लेखा-जोखा ‘जैसा है वैसा’ सिर्फ दिख जाए तो सहज रूप से विषय के प्रति वैराग्य बरतेगा। फिर विषय के प्रति वैराग्य लानेवाले शास्त्रों का पठन या विषय को जीतने के लिए व्यर्थ कसरतें करने की ज़रूरत नहीं रहती।

परम पूज्य दादा भगवान (दादाश्री) की इस संसार को देखने की आर-पार दृष्टि, जिसमें वे विकराल संसार की मुख्य जड़ को पकड़ते हैं, जो कि विषय है और बहुत ही सरल भाषा में विषय के बाह्य स्वरूप का जैसा है वैसा वर्णन करते हैं। जैसे कि विषय पूरी दुनिया की जूठन है, गंदगी है, कीचड़, विष्टा, संडास, अशुचि का संग्रहस्थान वगैरह, यों बहुत तार्किक तरीके से, किसी भी बुद्धिशाली की समझ में आ जाए इस तरह समझाते हैं। यह देह रेशमी चादर में लिपटा हुआ हाड़माँस ही है। बुद्धि बाहर का सौन्दर्य (अच्छा) दिखाती है, जबकि ज्ञान आर-पार, जैसा है वैसा दिखाता है। ऐसी आर-पार दृष्टि विकसित करने के लिए दादाश्री ने थ्री विज़न का अद्भुत हथियार दिया है। इस जन्म में अक्रम विज्ञान द्वारा विषय बीज से बिल्कुल निग्र्रंथ हुआ जा सकता है, अंदर रुचि का जो बीज़ पड़ा है, वह धीरे-धीरे पकड़ में आता है और उससे छूट सकते हैं। जिसे एकावतारी (और एक ही जन्म) बनना है उसे विषय से मुक्त होना ही पड़ेगा।

नासमझी के कारण अब्रह्मचर्य टिका हुआ है। ज्ञानी की समझ से समझ लेने से वह रुक जाता है। ज्ञानीपुरुष संपूर्ण निर्विषयी हो चुके होते हैं, इसलिए उनमें ज़बरदस्त वचनबल प्रकट होता है। जो कि विषय का विरेचन करवानेवाला बन जाता है।

विषय के आंतरिक परिणामों में अंत में विषय-कषाय के चक्र में फँस कर निरंतर जलन, परवशता, उपाधि, निराश्रितपना, लाचारी, अभानता अनुभव में आती है। ब्रह्मचर्य की सेफ साइड के लिए आंतरिक एवं बाह्य एविडेन्स को सिफत से खत्म करने की क्षमता प्रकट करनी ज़रूरी है। आंतरिक विकारी भावों को समझ से, ज्ञान द्वारा पुरुषार्थ करके विलय करें तो विषय से मुक्त हुआ जा सकता है।

प्रस्तुत अंक में दादाश्री कहते हैं कि महात्माओं को एट-ए-टाइम दोनों दृष्टि रखनी है। रियल में शुद्धात्मा देखना है और रिलेटिव में थ्री विज़न देखना है। थ्री विज़न की जागृति और अंत में विज्ञान जागृति, ये दोनों दृष्टि विकसित करके महात्मा समझदारी से आंतरिक विषय को खत्म करें और ब्रह्मचर्य की श्रेणियाँ चढ़ें यही अभ्यर्थना है।

- जय सच्चिदानंद

(पृ.४)

विषय के पृथक्करण में ‘थ्री विज़न’ सहायक

अभानता से विषय की मिठास

प्रश्नकर्ता : विषय में सब से ज़्यादा मिठास मानी है, तो किस आधार पर मानी है?

दादाश्री : वह मिठास जो उसे महसूस हुई और अन्य किसी जगह पर मिठास देखी नहीं है, इसलिए उसे विषय में बहुत मिठास लगती है। अगर देखने जाएँ तो सब से ज़्यादा गंदगी वहीं पर है, लेकिन मिठास की वजह से उसे अभानता आ जाती है। इसलिए उसे पता नहीं चलता। यदि इस विषय को गंदगी समझे तो उसकी सारी मिठास गायब हो जाएगी।

विषय, वह है निरी गंदगी

प्रश्नकर्ता : विषय गंदगी है, इसे (ऐसा) कैसे समझें?

दादाश्री : विषय यानी निरी गंदगी, गंदगी ही गंदगी! यह तो ढँकी (छिपी) हुई गंदगी है! अगर यह चादर हटा दें और इस गठरी को खोलें न, तब पता चलेगा! सारी पोल! यह समझ याद नहीं रहने की वजह से, इसका भान नहीं रहने से यह दशा है न!

इस विषय में कहीं सुख नहीं दिखाई दिया। जिनके मुँह से दुर्गंध आती हो, जिस शरीर में से रात-दिन निरी गंदगी ही निकलती है, उसके प्रति विषय कैसे उत्पन्न होता होगा?

जगत् के लोगों ने विषय में सुख की कल्पना की है। विषय यानी निरी गंदगी, उसमें कहीं सुख होता होगा?

विषय है कल्पित सुख

प्रश्नकर्ता : इसमें जो सुख है, ऐसा सुख और कहीं है ही नहीं।

दादाश्री : इसमें कहीं सुख होता होगा? सारा कल्पित सुख है यह तो। अगर हम सुख की कल्पना करें तो सुख लगेगा।

एक व्यक्ति कहता है कि मुझे जलेबी बहुत अच्छी लगती है और दूसरा कहता है कि, मुझे जलेबी देखते ही घिन आती है। यानी ये सारे कल्पित सुख हैं।

नहीं कबूल करती एक भी इन्द्रिय

अब जलेबी खाने में हर्ज नहीं है। जलेबी विषय है लेकिन उसमें हर्ज नहीं है। आँखों को देखने में अच्छी लगती है। उसे तोड़ें तो आवाज़ आती है, यानी कान को अच्छा लगता है। नाक को सुगंध अच्छी लगती है। जीभ को भी इसका स्वाद अच्छा लगता है। हाथ से छूएँ तो ऐसे अच्छा लगता है। इसीलिए हम कहते हैं कि जलेबी खाओ। क्योंकि अगर ये इन्द्रियाँ कबूल करती हैं तो खाओ। लेकिन विषय में तो अगर इन्द्रियाँ सूँघे न, तो तीन दिनों तक खाना न भाए।

(पृ.५)

आँखों को अच्छा नहीं लगता। कानों को भी अच्छा नहीं लगता। नाक में तो दुर्गंध आती है। यदि उस जगह को छुआ हुआ हाथ सूँघ ले, तो मरी हुई मछली होती है न, वैसी दुर्गंध आती है, और अगर चखने को कहा हो तो? एक भी इन्द्रिय को अच्छा नहीं लगता सिर्फ स्पर्श को अच्छा लगता है, वह भी सिर्फ रात को ही। दिन में करने को कहें न वहाँँ पर, तो अच्छा नहीं लगेगा।

पाँचों इन्द्रियों को अच्छा नहीं लगता ऐसे अंधेरे में जाकर करना पड़ता है। बच्चे देखें तो शर्मा जाएँ। कोई विषय विकार कर रहा हो, और उसकी फोटो लें तो कैसा दिखेगा?

प्रश्नकर्ता : गधे जैसा।

दादाश्री : ऐसा? क्या बात कर रहा है? ऐसा इन मनुष्यों को शोभा देता है क्या?

प्रश्नकर्ता : दादा, सच बताऊँ तो मुझे अभी भी, कभी-कभी विषय में स्वाद आ जाता है।

दादाश्री : वह स्वाद तुझे छोड़ नहीं रहा है? लेकिन इसमें स्वाद जैसा है ही कहाँ? निरी गंदगी! इस गंदगी को चूसने जाएँ तो भी उसमें इतनी दुर्गंध है।

दाद को खुजलाने जैसा सुख

प्रश्नकर्ता : फिर भी इस इन्द्रिय को उसमें स्वाद आ जाता है न?

दादाश्री : कोई स्वाद नहीं आता। वह स्वाद तो दाद हो गया हो और खुजलाए, ऐसा स्वाद आता है! उसे खुजला रहा हो तब हम कहें कि ‘अब बंद करो।’ फिर भी उसका ऐसा स्वाद आता है कि वह छोड़ता नहीं है। फिर जलन होती है, तब फिर बुरा लगता है! जलन तो होगी ही न? कृपालुदेव ने इस सुख की तुलना दाद खुजलाने पर होनेवाले सुख के साथ की है।

विषय पूरी दुनिया की जूठन

इस शरीर की राख बन जाती है और उस राख के परमाणुओं से वापस शरीर बनता है। अनंत जन्मों की राख के ये परिणाम हैं। निरी जूठन है! यह तो जूठन की भी जूठन और उसकी भी जूठन! वही की वही राख। वही के वही परमाणु सारे। उसी से फिर बनता रहता है! बर्तन को अगले दिन माँजने से वे साफ दिखते हैं, लेकिन माँजे बगैर अगर उसी में रोज़ खाते रहें तो क्या वह गंदगी नहीं है? बाकी, विषय भोग तो निरी जूठन ही है। पूरी दुनिया की जूठन है।

विषयरूपी कीचड़ की अज्ञानता

कोई पूछे कि क्या जानवरों को ये विषय प्रिय हैं? तो मैं कहूँगा कि नहीं, जानवरों को ये विषय बिल्कुल पसंद नहीं हैं लेकिन फिर भी उन्हें ‘नैचुरल’ उत्तेजना होती है। बाकी, इस विषय को तो कोई पसंद ही नहीं करे। सच्चा पुरुष हो तो पसंद ही न करे। तो ये मनुष्य क्यों इस विषय में पड़ते हैं? क्योंकि पूरे दिन भाग-दौड़, भाग-दौड़ करता है। थका हुआ होता है इसलिए उसे भान नहीं रहता कि यह कीचड़ है, इसलिए फिर पड़ जाता है उसमें। बाकी, जब बिल्कुल ही ‘सेन्स’ (भान) खत्म हो जाए तब यह कीचड़ याद आता है। वर्ना ‘सेन्सिबल’ (समझदार) इंसान को तो यह कीचड़ अच्छा ही नहीं लगेगा न!

जानवर भी जिससे तंग आ चुके हैं, उसी विषय में मनुष्यों को मज़ा आता है, यह कैसा आश्चर्य है?! क्यों इस कीचड़ में फँसता है, इसका विचार ही नहीं आता, ऐसे ‘ब्लंट’ हो गए है!

प्रश्नकर्ता : यानी कीचड़ के प्रति अज्ञानता ही है न?

दादाश्री : हाँँ, उसके प्रति अज्ञानता है।

(पृ.६)

इसीलिए कीचड़ में पड़ा है। फिर यदि इसे समझने का प्रयत्न करे तो समझ में आए ऐसा है, लेकिन खुद समझने का प्रयत्न ही नहीं करता न! मनुष्य होकर भी इस पाँच इन्द्रियों के कीचड़ में क्यों पड़ा है, वही आश्चर्य है!

यह गटर खोलने जैसा नहीं है।

यह (मुंबई में) बाँद्रा स्टेशन की जो खाड़ी आती है, उसकी दुर्गंध पसंद है? उससे भी बुरी दुर्गंध इस पैकिंग में है। आँखों को पसंद नहीं आएँ, ऐसे चित्र-विचित्र पार्ट्स अंदर हैं। इस बोरे (शरीर) में तो बेहद विचित्र गंदगी है। यह अपने अंदर जो हृदय है, उसी लौंदे को निकालकर हाथ में दे दे तो? और कहे कि अपने साथ हाथ में रखकर सो जा, तो? नींद ही नहीं आएगी न? यह तो समुद्र के विचित्र जीव जैसा दिखता है। जो पसंद नहीं है, वह सभी कुछ इस देह में है। ये आखें यों बहुत सुंदर दिखती हों, लेकिन मोतियाबिंद हो जाए और उन सफेद आँखों को देखा हो तो? अच्छा नहीं लगेगा। ओहोहो! सब से ज़्यादा दु:ख इसी में है। यह शराब जो नशा चढ़ाती है, उस शराब की दुर्गंध इंसान को अच्छी नहीं लगती और यह विषय तो सर्व दुर्गंध का कारण है। सभी नापसंद चीज़ें वहाँँ पर हैं। अब क्या होगा यह आश्चर्य? इसमें से छूट गए तो फिर राजा। विषय के बारे में गहराई से सोचने पर यही लगता है कि यह गटर तो खोलने जैसा है ही नहीं। कितना बंधन! यह जगत् इसीलिए खड़ा है न!

पैकिंग तो है दुर्गंध का बोरा

विचारशील इंसान विषय में सुख कैसे मान बैठा है, उसी पर मुझे आश्चर्य होता है? हमें तो बहुत विचार आते हैं और लगता है कि अरेरे! अनंत जन्मों से यही किया? जितना कुछ हमें पसंद नहीं है, वह सबकुछ विषय में है। निरी दुर्गंध है। आँखों को देखना अच्छा नहीं लगता। नाक को सूंघना अच्छा नहीं लगता। तूने सूंघकर देखा था? सूंघकर देखना था न? तो वैराग तो आ जाता। कान को नहीं सुहाता। सिर्फ चमड़ी को सुहाता है। लोग तो पैकिंग को देखते हैं, माल को नहीं देखते। जो चीज़ पसंद नहीं है, पैकिंग में तो वही चीज़ें भरी हुई हैं। निरी दुर्गंध का बोरा है! लेकिन मोह के कारण भान नहीं रहता और इसीलिए तो पूरा जगत् चकरा गया है।

मनुष्य का स्वभाव हरहाया है। हरहाया मतलब जहाँ देखा वहाँ मुँह डाला, जहाँ देखा वहाँ मुँह डाला। बाकी सभी चीज़ों में रूप देखना है, (लेकिन) इसमें रूप है ही कहाँ कि उसे देखें? ये तो ऊपर से ही सुंदर दिखते हैं। आम तो अंदर से कच्चा हो, फिर भी स्वादिष्ट लगता है और दुर्गंध भी नहीं आती और इसे यदि काटें तो दुर्गंध का अंत ही नहीं आए!

इस पैकिंग का हमें क्या करना है? पैकिंग तो कल को सड़ जाएगा, गिर जाएगा, बिगड़ जाएगा, पैकिंग तो किस चीज़ से बना है? यह हम नहीं जानते? फिर भी लोग भूल जाते हैं न? भूल नहीं जाते लोग? लेकिन यह पैकिंग आपको भी भ्रम में डाल दे। हमें, ज्ञानीपुरुष को, यों आर-पार दिखता है। कपड़े वगैरह हों फिर भी कपड़ों के अंदर, चमड़ी के अंदर जैसा है वैसा यथावत् दिखता है। फिर राग कैसे होगा? खुद सिर्फ आत्मा को ही देखते हैं और बाकी सब तो कचरा है, सड़ा हुआ माल है। उसमें देखने जैसा क्या है? वहीं पर राग होता है। वही आश्चर्य है न! खुद क्या यह नहीं जानता? जानता है सबकुछ, लेकिन उसे ऐसा समझाया नहीं गया है। ज्ञानियों ने पहले से ही माल देखा हुआ है। हमें निरंतर जागृति रहती है, एवरी सेकन्ड (हर क्षण) जागृति रहती है, इसलिए हम जानते हैं कि निरा मांस ही है यह सब। इसमें नया क्या है? और फिर बीवी के साथ सो जाता है। अरे, इस मांस को ही दबाकर

(पृ.७)

सो जाता है? लेकिन भान नहीं है न। उसी का नाम मोह है न!

मूलत: तो खुद विषयी है, इसी का मोह

ब्रह्मचर्य इस जागृति के आधार पर है न? जागृति ‘डिम’ (कम) होने से ही यह मोह उत्पन्न होता है न! वर्ना इसमें क्या हड्डी, पीप और मांस भरा हुआ नहीं है?

प्रश्नकर्ता : यानी इस विषय की तरफ यों ऐसे दृष्टि पड़े, वह सब से पहले कपड़ों पर पड़ती है, तो तभी से मोह उत्पन्न होता है न?

दादाश्री : मूलत: तो खुद विषयी है, इसलिए कपड़े ज़्यादा मोहित करते हैं। खुद विषयी नहीं हो तो कपड़े मोहित नहीं कर पाएँगे। यहाँ अच्छे-अच्छे कपड़े बिछा दें तो क्या मोह उत्पन्न होगा? यानी खुद को विषय का मज़ा और आनंद है, उसकी इच्छा है, इसलिए वैसा मोह उत्पन्न होता है। जो लोग विषय की इच्छा से रहित हों, उन्हें कैसे मोह उत्पन्न होगा? यह मोह कौन उत्पन्न करता है? पिछले परिणाम मोह उत्पन्न करते हैं। तो उन्हें आप धो देना। बाकी कपड़े बेचारे क्या करें? पहले का बीज डाला हुआ है, यह उसी का परिणाम आया है।

भ्रांति से तू खुद को ही धोखा दे रहा है

इसे तो सुख कह ही नहीं सकते। यदि कोई शराबी आदमी ऐसा कहे कि मैं पूरे हिंदुस्तान का राजा हूँ, तो हम नहीं समझ जाएँगे कि यह तो शराब के नशे में बोल रहा है? उसी प्रकार इस भ्रांति की वजह से उसे इसमें सुख महसूस होता है। विषय में कहीं सुख होता होगा? सुख तो भीतर (आत्मा में) है, लेकिन यह तो बाहर दूसरों में आरोप करते हैं इसलिए वहाँ पर सुख महसूस होता है। भ्रांति रस से यह सब खड़ा हो गया है। भ्रांति रस यानी क्या कि कुत्ता जिस तरह हड्डी चूसता है, वह आपने देखा है? हड्डी पर जो थोड़ा-बहुत मांस लगा हुआ हो वह तो मानो मिल गया, लेकिन अब उसके बाद भी क्यों चूस रहा है? हड्डी तो लोहे की तरह मज़बूत होती है फिर खूब दबाए न तब क्या होता है, कि उसके मसूड़े दबते हैं और फिर उनमें से खून निकलता है। कुत्ता समझता है वह खून हड्डी में से निकल रहा है, इसलिए वापस खूब चबा-चबाकर हड्डी चूसता है। अरे! तू तेरा ही खून चूस रहा है। यह संसार भी इसी तरह चल रहा है। इसी तरह ये लोग भी हड्डियाँ ही चूस रहे हैं और खुद का ही खून चख रहे हैं।

अब्रह्मचर्य तो मनुष्य में रही हुई पाशवता है। हर एक जगह पर अब्रह्मचर्य को पाशवता माना गया है। इसलिए विषय का सेवन रात के अँधेरे में ही किया जाना चाहिए। लिखा है न कि, ‘छिपे रखने पड़ते हैं जो काम।’ यानी यह विषय कैसी चीज़ है? गुप्त रखनी पड़ती है। किसी से कहा भी नहीं जा सकता।

विषय-विकार क्या है?

प्रश्नकर्ता : यह विषय समझ में आता है लेकिन विषय-विकार क्या है?

दादाश्री : अब विषय-विकार का मतलब क्या है? जिस विषय से संतान पैदा नहीं होती, वह विषय संडास कहलाता है।

भगवान कहते हैं कि जो कंट्रोल में नहीं हैं, वे विषय हैं। ‘मैं विषय भोगता हूँ’ ऐसा अहंकार करता है। यदि तू विषय भोग रहा होता, तो तुझे संतोष होना चाहिए, लेकिन ऐसा नहीं है। ‘विषय’ विषय को नहीं भोगता। वह तो परमाणुओं का हिसाब है। प्रत्येक इन्द्रिय अपने विषय में निपुण है, लेकिन दूसरे विषय में निपुण नहीं है। नाक को जलेबी

(पृ.८)

चखाएँ, तो मीठी लगेगी क्या? परमाणुओं का जो हिसाब हो, वह चुकता हो रहा हो, वह विषय नहीं है, लेकिन उसमें तन्मयता, वही विषय है। उसमें इन्द्रियों का भी कोई रोल नहीं है। वे तो मात्र कन्वे (सूचित) करती हैं। इसीलिए हम कहते हैं कि इन्द्रियों के विषय जीतनेवाला जितेन्द्रिय जिन नहीं है लेकिन जिसकी दृष्टि दृष्टा में पड़ गई, जिसका ज्ञान ज्ञाता में आ गया, वह जितेन्द्रिय जिन है। भगवान महावीर का भी यही कहना था। जो जिसमें ओतप्रोत रहे, वही विषय। मतलब जिसे और कुछ दिखाई ही नहीं देता, वह मोहाँध कहलाता है। जहाँ फिसल गया, वही विषय।

विषय, वह संडास है

शादी की यानी समझ लेना कि शौचालय हमारे पास आ गया। विषय, वह संडास है। नाक-कान में से, मुँह में से, सब जगहों से जो-जो निकलता है, वह सब संडास ही है। डिस्चार्ज, वह भी संडास ही है। जो पारिणामिक भाग है, वह संडास है लेकिन तन्मयाकार हुए बिना गलन (डिस्चार्ज होना) नहीं हो सकता। संडास होता है वह भी, अंदर जो कॉज़ेज़ होते हैं, उनका परिणाम है। खीर-पूड़ी किसे अच्छी नहीं लगती? लेकिन भगवान कहते हैं कि कल सुबह वह संडास बन जाएगा। विषय को संडास क्यों कहा गया है? इसीलिए ही, क्योंकि वह गलन होता है।

रोंग बिलीफ से फँस गया विषय में

प्रश्नकर्ता : स्त्री के अंगों के प्रति आकर्षण होने का क्या कारण है?

दादाश्री : मान्यता अपनी, रोंग बिलीफें हैं इसलिए। गाय के अंगों के प्रति आकर्षण क्यों नहीं होता?! सिर्फ मान्यताएँ। कुछ नहीं होता। सिर्फ बिलीफें हैं, बिलीफें तोड़ दो तो कुछ भी नहीं है।

प्रश्नकर्ता : वह जो मान्यता खड़ी होती है, ऐसा संयोग मिलने की वजह से होता है?

दादाश्री : लोगों के कहने से हमें हो जाता है। हमारे कहने से मान्यता खड़ी होती है। क्योंकि आत्मा की हाज़िरी में मान्यता खड़ी होती है इसलिए दृढ़ हो जाती है और इसमें ऐसा है ही क्या? मांस के लोथड़े हैं!

प्रश्नकर्ता : एक बार मैं ऑपरेशन देखने गया था। ऑपरेशन करने के लिए चीरा तो कँपकँपी आ गई।

दादाश्री : कुछ भी सुंदरता होती ही नहीं है, मांस के लोथड़े ही हैं।

प्रश्नकर्ता : यह रोंग बिलीफ कैसे खत्म करें?

दादाश्री : मैंने अभी कैसे खत्म की!

प्रश्नकर्ता : राइट बिलीफ से।

मूर्ख लोगों की मान्यता का सुख

प्रश्नकर्ता : इसमें सच्चा सुख नहीं है, लेकिन एकदम लिमिटेड टाइम (मर्यादित समय) के लिए तो है, फिर भी यह छूटता नहीं है न!

दादाश्री : नहीं, इसमें सुख है ही नहीं! यह तो मान्यता ही है सिर्फ! यह तो मूर्ख लोगों की मान्यता ही है! यह तो, हाथ पर हाथ रगड़े तब सुख लगे, तो समझें कि यह बिल्कुल सही सुख है। लेकिन यह विषय तो निरी गंदगी ही है! यदि कोई बुद्धिमान व्यक्ति इस गंदगी का हिसाब लगाए तो उस गंदगी की ओर जाएगा ही नहीं! अभी यदि केले खाने हों तो उसमें गंदगी नहीं है और उसे खाने में सुख है। लेकिन इसने तो निरी गंदगी को ही सुख माना है। किस हिसाब से सुख मानता है, वह भी समझ में नहीं आता!

(पृ.९)

इंसान को रोंग बिलीफ है कि विषय में सुख है। अब अगर विषय से भी ऊँचा सुख मिल जाए तो विषय में सुख नहीं लगेगा! विषय में सुख नहीं है लेकिन देहधारी को व्यवहार में चारा ही नहीं। बाकी जान-बूझकर गटर का ढक्कन कौन खोलेगा?

सही समझ से जाए विषय

प्रश्नकर्ता : तो इस विषय से दूर कैसे जा सकते हैं?

दादाश्री : हमें, ज्ञानियों को तो सब ‘ओपन’ (खुला) दिखाई देता है। उसमें क्या-क्या होगा? तो तुरंत ही मति चारों ओर सभी जगह घूम आती है। अंदर कैसी गंदगी है और क्या-क्या है, वह सब दिखला देती है! जबकि यह तो विषय हैं ही नहीं। विषय तो जानवरों में होते हैं। यह तो सिर्फ आसक्ति ही है। बाकी विषय तो किसे कहते हैं कि जो परवश होकर करना पड़े।

जब तक जिस बारे में अंध है, तब तक उस बारे में दृष्टि खिलती ही नहीं, बल्कि और ज़्यादा अंध होता जाता है। उससे दूर रहने के बाद उससे छूट सकता है। फिर उसकी दृष्टि खिलती जाएगी, उसके बाद समझ में आता जाएगा। यह तो सब नासमझी से खड़ा रहा है।

बुद्धिशाली विषय में गहरे उतरे

प्रश्नकर्ता : क्या ये बुद्धिशाली भी विषयों का ‘वेरिफिकेशन’ नहीं करते?

दादाश्री : नहीं, बुद्धिशाली ने विषय का ‘वेरिफिकेशन’ किया ही नहीं है। बल्कि बुद्धिशाली ही विषय में गहरे उतरे हैं। अरे! यह मरीन ड्राइव और सब जगह तू जाकर उनके विषय देखे तो ऐसा ही समझेगा कि ये मनुष्य हैं या पशु हैं? टब के अंदर नहाते हैं और वह भी इत्र लगाकर। जहाँ दुर्गंध होती है, वहाँ पर हमेशा क्या करना पड़ता है?

प्रश्नकर्ता : हाँ, इत्र लगाना पड़ता है। लेकिन पिछले कितने ही समय से किसी ने ऐसा रास्ता ही नहीं बताया कि इन विषय से बाहर भी कहीं सुख है।

दादाश्री : इन बुद्धिशाली लोगों ने ही लिखा है कि विषय सुख, विश्व के सभी सुखों से सर्वश्रेष्ठ है। फिर बुद्धिशालियों ने तो यहाँ तक लिखा कि कदली समान उसके पैर हैं, फलाँ ऐसी है, इस प्रकार स्त्री का सारा वर्णन किया है। इससे फिर लोग पगला गए। लेकिन क्या किसी ने ऐसा लिखा है कि स्त्री जब संडास जाती है, तब कैसी दिखाई देती है? जो संडास जाता हो, उसके साथ विषय किया ही कैसे जाए? उसे छुआ ही कैसे जाए? यह आम यदि संडास जा रहे होते, तो आम को खा ही नहीं सकते थे न? लेकिन आम तो साफ होते हैं, इसीलिए खा सकते हैं न!

उसी प्रकार, इस जगत् के लोग विषयों की फ्रीज़ जैसी ठंडक में पड़े हुए हैं। विषयरूपी गारवता (संसारी सुख की ठंडक में पड़े रहने की इच्छा) है, उसमें पड़े हुए हैं। वह कीचड़ निरी बदबू मारता है, मालिक टोकरी में अच्छा खाना देता है, फिर भी वहाँ पर उसे (भैंस को) यह खाना अच्छा नहीं लगता। इसी तरह विषय की गारवता में सारा जगत् फँसा हुआ है। मूलत: अज्ञानता में अभानता से बाल की खाल निकाली।

विषय तो ऐसी चीज़ है जिसे मूर्ख भी न चाहे। बुद्धि का संपूर्ण प्रकाश हो चुका हो, बुद्धि का विकास हो चुका हो, वह भी विषय से डरता है बेचारा। निर्मल बुद्धिवाले को विषय का पृथक्करण करने को कहें तो, ‘विषय थूकने जैसी चीज़ भी नहीं

(पृ.१०)

है।’ ऐसे कहेगा। अत: जिसकी बुद्धि निर्मल हो, उसे तो विषय अच्छा ही नहीं लगेगा। वह छूएगा ही नहीं न! लेकिन जिसकी बुद्धि में मल जम गया हो, उसे तो सबकुछ उल्टा ही दिखेगा।

जगत् का फँसाव खुले, विज्ञान द्वारा

जगत् जानता ही नहीं न कि यह रेशमी चादर से लपेटा हुआ है सारा? खुद को जो पसंद नहीं है, वही कचरा इस रेशमी चादर में लपेटा हुआ है। ऐसा तुम्हें लगता है या नहीं लगता? इतना समझे तो निरा वैराग्य ही आ जाए न? इतना भान नहीं रहता, इसीलिए तो यह जगत् ऐसा चल रहा है न? ऐसी जागृति किसी को होगी इन बहनों में से? कोई इंसान सुंदर दिख रहा हो, उसे छीला जाए तो क्या निकलेगा?

प्रश्नकर्ता : खून-मांस वगैरह सब निकलेगा।

दादाश्री : मांस-पीप ऐसा सब ही न? और रूप कहाँ गया फिर? ऐसा सब सोचा नहीं है, इसीलिए यह मोह है न?!

प्रश्नकर्ता : हाँ, ऐसा ही लगता है।

दादाश्री : हाँ, देखो न कैसा फँसाव! सोचो तो फँसाव जैसा नहीं लगता, बहन? बुद्धि से बात सही लगती है न, कि भीतर यह सारी गंदगी है? हर एक में गंदगी होगी या कुछ साफ भी होंगे, मोम जैसे?

प्रश्नकर्ता : हर एक में गंदगी है।

अजागृति से उत्पन्न होता है मोह

इस शरीर में ऐसी सब गंदगी है, ऐसी जागृति रहे तब फिर कोई कितना भी सुंदर दिखे, फिर भी मोह उत्पन्न होगा क्या?

प्रश्नकर्ता : नहीं होगा।

दादाश्री : वह जागृति नहीं है, उसी वजह से यह मोह उत्पन्न होता है और उस मोह में से फिर निरे दु:ख ही खड़े होते हैं। वर्ना दु:ख तो होता होगा?

कोई लड़का अच्छे कपड़े-वपड़े पहनकर, नेकटाई पहनकर बाहर जा रहा हो और उसे काटे तो क्या निकलेगा? तू बेवजह क्यों नेकटाई पहनता है? मोहवाले लोगों को भान नहीं है इसलिए सुंदरता देखकर उलझ जाते हैं बेचारे! जबकि मुझे तो सबकुछ खुला आर-पार दिखता है। ये सभी लोग कपड़े उतारकर घूमें तो तुझे खराब नहीं लगेगा?

प्रश्नकर्ता : बहुत खराब लगेगा।

करके देखो विषय का पृथक्करण

दादाश्री : पृथक्करण यानी क्या कि विषय क्या ऐसे होते हैं कि इन आँखों को अच्छे लगें? कान सुनें तो अच्छा लगता है? और जीभ से चाटने पर मीठा लगता है? एक भी इन्द्रिय को अच्छा नहीं लगता। इस नाक को तो वास्तव में अच्छा लगता है न? अरे, बहुत खुश्बू आती है न? इत्र लगाया हुआ होता है न? यदि इस तरह पृथक्करण करेंगे, तब पता चलेगा। पूरा नर्क ही वहाँ पर पड़ा हुआ है, लेकिन इस तरह पृथक्करण नहीं करने की वजह से लोग उलझ गए हैं। वहीं पर मोह होता है, वह भी आश्चर्य ही है न!

एक भाई को वैराग्य नहीं आ रहा था। इसलिए मैंने उसे ‘थ्री विज़न’ दिया। फिर ‘थ्री विज़न’ से उसने देखा, तो उसे बहुत वैराग्य आ गया। तुझे ऐसे देखना पड़ता है क्या?

प्रश्नकर्ता : हाँ, अभी भी ऐसे कभी मोह सवार हो जाता है। मान लो बीवी अच्छे कपड़े पहनकर ऐसे चले तो फिर अंदर मूच्र्छा उत्पन्न हो जाती है।

(पृ.११)

दादाश्री : ऐसा? तब जब जापानीज़ पुतले को अच्छे कपड़े पहनाते हैं, वहाँ क्यों मोह नहीं होता? स्त्री की मृतदेह हो और उसे अच्छे कपड़े पहनाए जाएँ तो मोह होगा?

प्रश्नकर्ता : नहीं होगा।

दादाश्री : क्यों नहीं होगा? तो इन सभी को किस पर मोह होता है? तो मोह किस पर होता है? यह सोचा नहीं है न? जिस में आत्मा नहीं हो, ऐसी स्त्री पर मोह करता है कोई?

प्रश्नकर्ता : नहीं करता।

दादाश्री : तो इसका क्या कारण है? तो वह क्या आत्मा से मोह करता है? तेरी जो बीवी है न, उस पर पिछले जन्म की तेरी दृष्टि चिपक गई थी, उसका यह फल आया है।

दादाने दिया अद्भुत प्रयोग, थ्री विज़न का

प्रश्नकर्ता : दादा, यह थ्री विज़न यानी क्या?

दादाश्री : मैंने जो प्रयोग किया था, उसी प्रयोग का उपयोग करना है। हमारे अंदर वह प्रयोग निरंतर सेट ही रहता है, इसलिए हमें ज्ञान होने से पहले भी जागृति रहती थी। यों सुंदर कपड़े पहने हों, २000 की साड़ी पहनी हो फिर भी देखते ही तुरंत जागृति खड़ी हो जाती थी, वह नेकेड (नग्न) दिखती थी। फिर दूसरी जागृति उत्पन्न होती थी, तो बिना चमड़ी की दिखती और तीसरी जागृति में फिर पेट काट दिया हो तो अंदर आंते दिखती थी, आंतों में क्या-क्या होता है, वह सबकुछ दिखता था। अंदर खून की नसें दिखतीं, संडास दिखती, इस तरह सारी गंदगी दिखती। फिर विषय खड़ा होता ही नहीं था न! इनमें से सिर्फ आत्मा ही शुद्ध वस्तु है, वहाँ जाकर हमारी दृष्टि रुकती है, फिर मोह कैसे होगा? लोगों को इस तरह आर-पार दिखता नहीं है न? लोगों के पास ऐसी दृष्टि नहीं है न? ऐसी जागृति लाएँ भी कहाँ से? ऐसा दिखना, वह तो बहुत बड़ी जागृति कहलाती है। एट-ए-टाइम ये तीनों प्रकार की जागृति रहती है। मुझे जैसी जागृति थी, वह आपको बता रहा हूँ। जिस तरीके से मैं जीता हूँ, वह तरीका आप सभी को, यह जीतने का रास्ता बता दिया। रास्ता तो होना चाहिए न? और जागृति के बिना तो ऐसा कभी होगा ही नहीं न?

यह काल तो इतना विचित्र है, पहले तो लिपस्टिक और चेहरे पर पाउडर, यह सब कहाँ लगाते थे? जबकि अभी तो ऐसा सब खड़ा किया है कि बल्कि आकृष्ट करता है लोगों को। ऐसा सारा मोहबाज़ार हो गया है! पहले तो अगर शरीर अच्छा होता, खूबसूरत होता था तब भी ऐसे मोह के साधन नहीं थे। अभी तो निरा मोहबाज़ार ही है न? उससे बदसूरत लोग भी सुंदर दिखते हैं, लेकिन इसमें देखना क्या है? यह तो निरी गंदगी!

इसलिए मुझे तो बहुत जागृति रहती है, ज़बरदस्त जागृति रहती है! अपना ज्ञान जागृतिवाला है, एट-ए-टाइम लाइट करनी हो तो हो सकती है! अब यदि उस समय ऐसी जागृति का उपयोग न करे तो इंसान मारा जाएगा। हम कितना भी शुद्धात्मा देखने जाएँ, फिर भी वह दृष्टि को स्थिर नहीं होने देता, अत: ऐसा उपयोग चाहिए। हमारा ज्ञान होने से पहले ऐसा उपयोग सेट था, वर्ना यह मोहबाजार तो मार ही डाले इस काल में। यह तो स्त्रियों को देखने से ही रोग घुस जाता है न! क्या वह शादीशुदा नहीं है? शादीशुदा है फिर भी ऐसे! क्योंकि यह काल ही ऐसा है। यह थ्री विज़न याद रहेगा या भूल जाओगे?

थ्री विज़न देखने का उपाय

प्रश्नकर्ता : तो फिर अब थ्री विज़न दिखने का उपाय क्या है?

(पृ.१२)

वैराग्य रहता है। हमने छोटी उम्र से ही ऐसा प्रयोग किया था। खोज की कि सब से बड़ा (विषय का) रोग यही है। फिर इस जागृति से प्रयोग किया, बाद में तो हमें सहज हो गया। हमें यों ही सबकुछ आसानी से दिखता है। दो-चार बार गटर का ढक्कन खोलना होता है, फिर पता नहीं चलेगा कि अंदर क्या है? बाद में वैसा गटर आए तो पता नहीं चलेगा? शायद दो-चार बार गलती हो जाए, लेकिन बाद में तो ध्यान रहेगा न?

प्रश्नकर्ता : तो यह प्रयोग कन्टिन्युअस रखना है? थ्री विज़न का?

दादाश्री : नहीं, यह ऐसा ही है! ये तो कपड़ों से ढककर घूमते हैं इसलिए सुंदर दिखते हैं, बाकी अंदर तो ऐसा ही है। यह तो, मांस को रेशमी चादर से बाँध लिया है, इसलिए मोह होता है। सिर्फ मांस होता तो भी हर्ज नहीं था, लेकिन अगर अंदर आंते वगैरह सब काटें तो क्या निकलता है अंदर से? इस पर सोचा ही नहीं है। यदि इस पर सोचा होता तब तो वहाँ पर फिर से दृष्टि जाती ही नहीं। यह तो भ्रांति से मूर्खता में इंसान ने सुख की कल्पना की है। सभी ने कल्पना की, इसलिए इसने भी कल्पना कर ली, ऐसे चला है! 70-80 साल की स्त्री के साथ तू शादी करेगा क्या? क्यों नहीं? लेकिन उसके अंग आदि अच्छे दिखते हैं या नहीं? वह सब देखने का मन ही नहीं करता न?

सही विवरण, मनुष्य देह का

यों खून में मांस के टुकड़े पड़े हों, तो आपको उन्हें देखना अच्छा लगेगा क्या?

प्रश्नकर्ता : नहीं।

दादाश्री : और इडली देखना अच्छा लगता है?

प्रश्नकर्ता : हाँ, अच्छा लगता है।

दादाश्री : धनिया और हरी मिर्च की चटनी बनाई जाए तो, वह देखना अच्छा लगता है या मांस देखना अच्छा लगता है?

प्रश्नकर्ता : चटनी अच्छी लगती है।

दादाश्री : चटनी हरे खून से बनी है और यह लाल खून से। यह तो सिर्फ राग-द्वेष करता रहता है। इस पर राग करता है और मांस पर द्वेष करता है! चटनी कौन से खून से बनी है? स्थावर एकेन्द्रिय का ग्रीन कलर का खून है और अपना खून लाल है। पाँच इन्द्रिय के सभी जीवों का खून लाल कलर का होता है। लाल खून में तरह तरह के घटकU होते हैं। हड्डियों को तू कभी छूता नहीं है न?

प्रश्नकर्ता : कभी कभार गलती से छू लेता हूँ।

दादाश्री : खाने के साथ मांस रखा हुआ हो तो तुझे खाना भाएगा या नहीं?

प्रश्नकर्ता : नहीं भाएगा।

दादाश्री : लेकिन अगर वह मांस ढका हुआ हो तो?

प्रश्नकर्ता : तो गलती से शायद खा भी जाऊँ।

दादाश्री : इस देह पर चादर ढकी हुई है और वह खुला मांस है।

प्रश्नकर्ता : वह खुला तो दिखता है, लेकिन यह ढका हुआ है तो नहीं दिखता।

(पृ.१३)

दादाश्री : अभी चादर हटा दें तो?

प्रश्नकर्ता : मांस आदि सब देखकर घिन आएगी।

दादाश्री : और नहीं दिखे तो?

प्रश्नकर्ता : तो फिर पता नहीं चलेगा।

दादाश्री : ये आँखें कैसी हैं अपनी, कि हैं फिर भी नहीं दिखता? हम जानते हैं कि यह चादर से बंधा हुआ है फिर भी वह दिखता क्यों नहीं? यों बुद्धि तो कहती है कि है अंदर, फिर भी नहीं दिखता, तो वे कैसी आँखें? यह जो चादर है, इसकी वजह से यह सब सुंदर लगता है। चादर खिसक जाए तो कैसा लगेगा?

प्रश्नकर्ता : खून-मांस जैसा।

दादाश्री : तो वहाँ घिन नहीं आएगी?

प्रश्नकर्ता : आएगी।

दादाश्री : किसी को यहाँ पर जल गया हो और पीप निकल रहा हो, तो क्या वहाँ पर हाथ फेरना अच्छा लगेगा?

प्रश्नकर्ता : नहीं।

दादाश्री : यह विषय कैसे खड़ा है, वही समझ में नहीं आता। वह खुली आँखों से सो रहा है तो, उस सोनेवाले का क्या करे? लोग तो यह नहीं जानते कि ‘देह के अंदर क्या है।’ तू रॉकेट (आतिशबाज़ी) लाए तो तुझे पता चलेगा न, कि इसमें बारूद भरा हुआ है?

प्रश्नकर्ता : हाँ।

दादाश्री : तो इसमें क्यों पता नहीं चलता? रॉकेट का तो ध्यान में रहता ही है कि यह बारूद से भरा हुआ है। यह फूटा नहीं है, अभी फूटना बाकी है और यह फूट चुका है। ऐसा पता चलता है न? और इस जीवित मनुष्य में कैसा बारूद भरा हुआ है, इसका क्यों पता नहीं चलता? इसमें कौन-कौन सा बारूद भरा है?

प्रश्नकर्ता : हड्डियाँ, खून, मांस।

दादाश्री : अंदर हड्डियाँ हैं क्या? तूने कैसे देख लीं?

प्रश्नकर्ता : देखा नहीं है लेकिन बुद्धि से पता चलता है न?

दादाश्री : बुद्धि तो परावलंबी है, स्वावलंबी नहीं है। कहीं ओर देखा होगा तो उस पर से पता चलता है कि इंसान में ऐसा-ऐसा होता है, तो वैसा ही मुझ में भी होना चाहिए। बुद्धि परावलंबी है और ज्ञान परावलंबी नहीं है। ज्ञान सीधा देखता है। जिससे गंदगी जैसा लगे, ऐसा और कुछ होता होगा शरीर में?

प्रश्नकर्ता : और कुछ मालूम नहीं है।

दादाश्री : खाने में क्या-क्या खाता है?

प्रश्नकर्ता : दाल, चावल, रोटी, सब्जी।

दादाश्री : फिर जब वह गलन होता है, तब क्या होता है?

प्रश्नकर्ता : मल बन जाता है।

दादाश्री : ऐसा क्यों होता है? हम जो आहार खाते हैं न, उसमें से सभी सार खिंच जाता है और खून आदि सब बनता है और शरीर जीवित रहता है और जो असार बचता है, वह निकल जाता है।

‘जैसा है वैसा’ देखने का शॉर्टकट

प्रश्नकर्ता : ऐसा कोई रास्ता नहीं है, शॉर्टकट

(पृ.१४)

ही नहीं है कि थ्री विजन से पहले ही आर-पार साफ दिखे?

दादाश्री : यही शॉर्टकट है! सब से बड़ा शॉर्टकट ही यह है न! इस थ्री विज़न से अभ्यास करते-करते आगे बढ़ेगा तो ‘जैसा है वैसा’ उसे दिखेगा, फिर विषय छूट जाएगा। थ्री विज़न सिवा का रास्ता, उल्टे रास्ते पर चलने का शॉर्ट रास्ता है। वर्ना अगर शादी करनी है तो किसने मना किया है? आराम से शादी करो न! किसने बाँधा है तुम्हें?

जागृति रहेगी तो आर-पार दिखेगा

यहाँ मुंबई में अगर पानी इतना कम हो जाए कि नहाने का भी ठिकाना नहीं पड़े तो इन लोगों की क्या दशा होगी? घर में सभी से एक रूम में बैठा भी नहीं जा सकेगा, इतने बदबूदार हो जाएँगे! यह तो, हर रोज़ नहाते हैं फिर भी बदबू आती है न? और यदि नहीं नहाएँगे तब तो सिर फट जाए इतनी बदबू आएगी। ये नहाते हैं फिर भी दोपहर दो बजे कपड़ा घिसकर यदि पानी में निचोड़ें तो पानी खारा हो जाएगा। फिर भी देह को कीमती क्यों माना है? क्योंकि अंदर भगवान प्रकट हुए हैं, व्यक्त हुए हैं। इसलिए अन्य सभी प्रकार की देह की अपेक्षा इसे कीमती माना गया है, जबकि लोगों ने इसे किसी और ही तरह से कीमती माना है।

यह तो तुझे दृष्टि सुधारनी चाहिए कि यों कपड़ों सहित भी आर-पार दिखे यानी कि कपड़े पहने हों, फिर भी कपड़े रहित दिखाई दे। फिर चमड़ी रहित दिखाई दे, ऐसी दृष्टि विकसित करनी पड़ेगी। तब खुद की सेफसाइड हो सकेगी न? ऐसा क्यों बोल रहा हूँ? मनुष्य को मोह क्यों होता है? अच्छे कपड़े पहने देखे कि मोह हो जाता है! लेकिन हमारे जैसी आर-पार दृष्टि हो जाए, फिर मोह ही उत्पन्न नहीं होगा न?

मोह के कारण नहीं दिखता थ्री विज़न

प्रश्नकर्ता : दृढ़ निश्चय होने के बावजूद किसी स्त्री की ओर बार-बार दृष्टि आकृष्ट होती है और थ्री विजन जानने के बावजूद ‘जैसा है वैसा’ क्यों नहीं दिखता?

दादाश्री : उसने थ्री विज़न जाना नहीं है, थ्री विज़न जान ले तो उसकी दृष्टि आकृष्ट ही नहीं होगी। थ्री विज़न दिखे तो उसमें पड़ेगा ही नहीं। जबकि यह तो दृष्टि पड़े तो वापस देख लेता है।

प्रश्नकर्ता : यह जो थ्री विज़न नहीं दिखता है, क्या वह मोह के कारण है?

दादाश्री : जानता ही नहीं है। थ्री विज़न क्या है, वह जानता ही नहीं है। मोह के कारण भान में ही नहीं आता और मोह यानी अभानता।

हमें सबकुछ आर-पार दिखता है। यह ज्ञान ऐसा है कि कभी न कभी आपकी ऐसी दृष्टि करवा देगा। क्योंकि ज्ञान देनेवाले की दृष्टि ऐसी है, मेरी दृष्टि ऐसी है। यानी जैसी ज्ञान देनेवाले की दृष्टि होगी वैसी ही दृष्टि हो जाएगी। जिसे आर-पार दिखता है, उसे मोह कैसे होगा फिर?

यह ज्ञान प्राप्त हुआ इसलिए ‘आत्मदृष्टि’ हुई, इसलिए अब जैसे-जैसे जागृति बढ़ेगी, वैसे-वैसे वह भी आर-पार देखने लगेगा। आर-पार देखने लगा कि अपने आप ही वैराग आएगा। देखा तो वैराग आएगा ही और तभी वीतराग हुआ जा सकेगा, वर्ना वीतराग हुआ जा सकता होगा क्या? और वास्तव में एक्ज़ेक्ट ऐसा ही है।

शुद्धात्मा और पैकिंग, विकसित करो दोनों दृष्टियाँ

प्रश्नकर्ता : लेकिन किसी को देखे तो अभी भी भीतर से खिंचाव होता है।

(पृ.१५)

दादाश्री : इस जन्म में आकर्षण नहीं हो, फिर भी किसी बहन को देखा, तब आपके मन में ऐसा हो जाए कि, ‘ओहोहो, यह बहन कितनी सुंदर है, खूबसूरत है।’ ऐसा आपको हुआ कि तभी अगले जन्म की गाँठ पड़ गई। उससे अगले जन्म में आकर्षण होगा। कैसा रूप? इसे छीलें तो क्या निकलेगा? रूप किसे कहते हैं कि छीलने पर भी खराब नहीं निकले। इस रूप को तो देखने जैसा नहीं है। हीरे का रूप ठीक है। उसे अगर छीलें तो कुछ भी नहीं होगा, उसमें गंदगी नहीं है न?! सोने का, चाँदी का रूप ठीक है। इन मनुष्यों के गुण होते हैं, लेकिन वे कैसे गुण होते हैं? संसारी गुण। संसारी गुणों की प्रशंसा करने जाएँ, तब आकर्षण होता है। धार्मिक गुणों, ज्ञान के गुणों की प्रशंसा करे, वह बात अलग है। बाकी जगत् प्रशंसा करने जैसा नहीं है, सिर्फ एक शुद्धात्मा ही समझने जैसा है।

श्रीमद् राजचंद्र ने कहा है कि, ‘देखत भूली टले तो सर्व दु:ख नो क्षय थाय ’ शास्त्रों में पढ़ते हैं कि स्त्री पर राग नहीं करना चाहिए और वापस स्त्री को देखते ही भूल जाते हैं। उसे ‘देखत भूली’ कहते हैं। मैंने तो आपको ऐसा ज्ञान दिया है कि अब आपमें ‘देखत भूली’ भी नहीं रही। आपको शुद्धात्मा दिखेगा। बाहर का पैकिंग कैसा भी हो, फिर भी पैकिंग से हमें क्या लेना देना? पैकिंग तो सड़ जाएगी, जल जाएगी, पैकिंग से क्या पाओगे? इसलिए ज्ञान दिया है कि आप शुद्धात्मा देखो ताकि ‘देखत भूली टले।’ देखत भूली टले’ यानी क्या कि यह मिथ्या दृष्टि है, वह दृष्टि बदल जाए और दृष्टि सम्यक् हो जाए तो सभी दु:खों का क्षय हो जाएगा! फिर वह गलती नहीं होने देगी, दृष्टि आकृष्ट नहीं होगी।

प्रश्नकर्ता : शुद्धात्मा पद में रहने के लिए मुख्य चीज़ कौन सी चाहिए?

दादाश्री : यदि विषय में से मुक्त हो जाए तो फिर शुद्धात्मा में रह पाएगा। शादीशुदा हो तो उसमें हमें एतराज़ नहीं है, लेकिन हरहाया में एतराज़ है। पत्नी के साथ पाँच महाव्रतों में से, एक महाव्रत का, ब्रह्मचर्य का भंग होता है और इस कलियुग में तो एक-दूसरे में ऐसे जंतु होते हैं कि फिर दोनों को चैन से बैठने ही नहीं देते। क्योंकि इन बाहर भटकनेवालों को ‘जम्र्स’ (जंतु) बहुत ही नुकसान करते हैं। जिसका खुद को पता नहीं चलता। इसलिए मैं कहता हूँ न कि एक से शादी कर। क्योंकि यह तेरी नेसेसरी चीज़ है। खुद ने पूर्वजन्म में ब्रह्मचर्य के भाव नहीं किए होते इसलिए शादी करनी पड़ती है।

लोग यह भी नहीं जानते कि आत्मा कैसा है। वह तो जब ज्ञानीपुरुष आत्मज्ञान देते हैं तब, आत्मा ऐसा है और ऐसा नहीं है, ऐसे दो विभाजन कर देते हैं, तब लक्ष्य बैठता है, वर्ना आत्मा का लक्ष्य ही नहीं बैठ सकता न! पुद्गल (जो पूरण और गलन होता है) का फॉर्स (बल) ज़बरदस्त है, इतना अधिक फॉर्स है कि उसके कारण आत्मा हाथ में आ ही नहीं पाता।

पुद्गल स्वभाव, ज्ञान से

पुद्गल का स्वभाव यदि ज्ञान से रह पाए तब तो फिर आकर्षण होगा ही नहीं। लेकिन पुद्गल का स्वभाव ज्ञान से रह पाता, ऐसा तो होता ही नहीं है न किसी को! पुद्गल का स्वभाव, हमें तो ज्ञान से रहता है।

प्रश्नकर्ता : पुद्गल का स्वभाव ज्ञान से रहे तो आकर्षण नहीं रहेगा, यह समझ में नहीं आया।

दादाश्री : मतलब क्या है कि किसी स्त्री ने या पुरुष ने भले ही कैसे भी कपड़े पहने हों, लेकिन वे कपड़े रहित दिखते हैं, वह ज्ञान से पहला दर्शन

(पृ.१६)

है। दूसरा, सेकन्ड दर्शन यानी शरीर पर से चमड़ी निकल जाए, वैसा दिखता है और थर्ड दर्शन यानी अंदर का सभी कुछ दिखाई देता है। फिर आकर्षण रहेगा क्या? ऐसा तुझे रहता है?

प्रश्नकर्ता : ऐसा अभ्यास दिनोंदिन बढ़ता जा रहा है।

दादाश्री : तो अच्छा है। ऐसा अभ्यास करना अच्छा है।

हमें तो बचपन से ही यह (विषय) पसंद नहीं है कि लोगों ने इसमें सुख कैसे मान लिया है? मुझे ऐसा लगता है कि यह कैसा है? यह सब तो, कपड़े से ढका हुआ है इसलिए मोह होता है। हमें तो बचपन से ही थ्री विज़न की प्रैक्टिस हो गई थी इसलिए हमें तो बहुत वैराग्य आता रहता था।

रमणता से दोष हुए

यह आकर्षण क्यों होता है कि पहले की अज्ञानता से, हमें समझ नहीं थी इसलिए उसके साथ रमणता की थी। इसलिए फिर से आकर्षण खड़ा हो जाता है। अत: हमें समझ जाना चाहिए कि अब इसका कुछ हिसाब है। तुम्हें ऐसी कुछ दखल नहीं रहती न, थ्री विज़न रहता है न?

प्रश्नकर्ता : फिर भी कभी कभार कच्चा पड़ जाता है।

दादाश्री : ऐसा! उस समय बायें हाथ से दाहिने गाल पर थप्पड़ मार देता है?! तब क्या करता है? ‘क्या समझता है?’ कहकर एक लगा देना।

विषय रमणता की हो तो प्रतिक्रमण करके उसे धो देना। बाद में दांत-वांत तोड़ दें तो क्या दिखेगा, ऐसा सब देखना चाहिए। थ्री विजन तो कहलाएगा न।

प्रश्नकर्ता : लेकिन थ्री विजन देखने के बावजूद भी वह बार-बार याद आता है।

दादाश्री : यह याद, वह तो मन का काम है, तेरा क्या जाता है? तुझे ‘देखते’ ही रहना है।

अभी तो बहुत सारा है। बेहिसाब। अभी तो कोई हिसाब ही नहीं है। अभी तो इस पहाड़ का पहला पत्थर हटा है। लेकिन जो यहाँ से तुरंत काट दे, उसके लिए फिर कुछ खास नहीं रहेगा। दिखाई दे, तभी से प्रतिक्रमण करे और फिर किसी रमणता में नहीं पड़े, रात को, कहीं भी। ज़रा सा भी उसका विचार आया कि रमणता में पड़ा नीचे, स्लिप हुआ कहलाएगा। रमणता से ही ये सारे दोष खड़े हुए हैं न!

दृष्टि बदलने के बाद रमणता शुरू होती है। दृष्टि बदले तो उसका भी कारण है। उसके पीछे पिछले जन्म के कॉज़ेज़ हैं। इसलिए हर किसी को देखकर दृष्टि नहीं बदलती। कुछ खास लोगों को देखे, तभी दृष्टि बदलती है। कॉज़ेज़ हों, उसका पहले का हिसाब चल रहा हो और बाद में रमणता हो जाए तो समझना कि बहुत बड़ा हिसाब है। अत: वहाँँ पर अधिक जागृति रखना।

विषय के परिणाम स्वरूप ही कषायों का चक्कर

प्रश्नकर्ता : अब (शादी-शुदा लोगों ने) इस विषय में सुख लिया, उसके परिणाम स्वरूप झगड़े और क्लेश वगैरह होते हैं न!

दादाश्री : विषय से ही यह सब हुआ है और फिर कोई सुख भी नहीं। सुबह-सुबह मुँह लटका हुआ होता है। मानो अरंडी का तेल पी लिया हो!

प्रश्नकर्ता : ये टकराव और कषाय होते हैं, उनकी जड़ विषय ही है न?

(पृ.१७)

दादाश्री : हाँ, सबकुछ विषय के कारण ही है। वह विषय में एक्सपर्ट (निपुण) हो जाता है। विषय में ‘टेस्टफुल’ हो जाता है, इसलिए अंदर स्वार्थ रहता है और स्वार्थ के कारण टकराव होते हैं। जहाँ स्वार्थमय परिणाम होते हैं, वहाँ कभी कुछ भी दिखाई नहीं देता। स्वार्थी हमेशा अंधा होता है। स्वार्थी, लोभी और लालची, सभी अंधे होते हैं। इस दुनिया का पूरा आधार पाँच विषयों पर ही है। जिन में विषय नहीं है, उन में टकराव नहीं होते। जब विषय में अज्ञानता होती है, तब कषाय खड़े होते हैं और ज्ञान हो तो कषाय नहीं होते। (मूलत:) अज्ञानता का दोष है। रूट कॉज़ क्या है? अज्ञानता।

विषय-कषाय से कलह

प्रश्नकर्ता : मैंने कई अच्छे महात्मा देखे हैं, जो बड़ी-बड़ी ज्ञान की बातें करते हैं, लेकिन उनका स्थूल क्लेश नहीं जाता। सूक्ष्म क्लेश तो शायद हो भी, वह नहीं जाता लेकिन स्थूल क्लेश अपने से क्यों नहीं जा सकता?

दादाश्री : ऐसा! इन सब का मूल है विषय। यदि दुनिया में सब से बड़ा फँसाव कोई हो, तो वह विषय है और उसमें कुछ भी सुख नहीं है। सुख में कुछ भी नहीं और उसकी वजह से झगड़े बेहिसाब होते हैं! घर में लड़ाई-झगड़े क्यों होते हैं? दोनों विषयी होते हैं, जानवर जैसे विषयी होते हैं, फिर पूरे दिन टकराव होता रहता है।

प्रश्नकर्ता : लेकिन मुझे यह समझ में नहीं आता कि क्लेश और विषय साथ में कैसे हो सकते हैं? झगड़ा और विषय, दोनों का मेल कैसे बैठेगा? वह मेरे दिमाग़ में नहीं बैठता। मारपीट तक का क्लेश और विषय, उन दोनों का मेल बैठेगा? क्या मनुष्य तब अंधा हो जाता होगा?

दादाश्री : अरे! आमने-सामने मारते हैं।

प्रश्नकर्ता : हाँ, लेकिन जब विषय के परमाणु खड़े हों, तब क्या अंधा हो जाता होगा? उन्हें अंदर से याद नहीं आता होगा कि हम मारपीट कर रहे थे?

दादाश्री : मारपीट करें, तभी तो उन्हें विषय का मज़ा आता है न! और फिर स्वमान जैसा कुछ भी नहीं। पत्नी पति को धौल लगाए तो पति पत्नी को धौल लगाता है। फिर पति हम से आकर कह जाता है कि ‘मेरी पत्नी मुझे मारती है!’ तब मैं कहता भी हूँ कि, ‘हें! तुझे तो ऐसी मिली? फिर तो तेरा कल्याण हो जाएगा!’

प्रश्नकर्ता : लेकिन हमें यह सब देखकर कँपकँपी छूट जाती है। हर रोज़ ऐसे झगड़े चलते रहते हैं। (किस तरह) ये लोग इतने दु:ख सहन करते हैं, इतने से सुख के लिए?

दादाश्री : वही लालच है न, विषय भोगने का! ये तो, कई बरसों से, जब से शादी की, तभी से ऐसा ही चल रहा है। शादी की तभी से एक ओर झगड़े भी जारी हैं और एक ओर विषय भी ज़ारी है! इसीलिए तो हमने कहा कि आप दोनों ब्रह्मचर्यव्रत ले लो, तो लाइफ (जीवन) उत्तम हो जाएगी। अत: ये सब लड़ाई-झगड़े वे अपनी गरज़ के मारे करते हैं। पत्नी जानती है कि ये आख़िर कहाँ जाएँगे? पति भी जानता है कि यह कहाँ जाएगी? ऐसे आमने-सामने गरज़ की वजह से चल रहा है।

फिर भी नहीं आता वैराग्य

यह तो, वैराग्य ही नहीं आता! अरे, यह विषय प्रिय है या तुझे ये गालियाँ प्रिय है? मुझे तो कभी किसी ने एक गाली दी हो, तो फिर मैं तो उसके साथ संबंध ही कट कर दूँ, फिर बाहरी संबंध रखूँ लेकिन आंतरिक संबंध कट! क्या यह जन्म गालियाँ सुनने के लिए है?

(पृ.१८)

आपको यदि घर में रोज़-रोज़ के लड़ाई-झगड़े पसंद नहीं हों, तो फिर उसके साथ विकारी संबंध ही बंद कर देना। पाशवता बंद कर देना। विषय तो निरी पाशवता है। इसलिए पाशवता बंद कर देना। जो बुद्धिमान और समझदार होगा, उसे विचार नहीं आएगा? (विषय के समय) फोटो खींचे तो कैसा दिखेगा? फिर भी शर्म नहीं आती? मैंने ऐसा कहा, तब ऐसा सोचोगे, वर्ना ऐसा विचार कहाँ से आएगा? जब तक आपमें विकारी संबंध है, तब तक यह लड़ाई-झगड़े रहेंगे ही। इसलिए हम आपके लड़ाई-झगड़ो के बीच पड़ते ही नहीं। हम जानते हैं कि जब विकार बंद हो जाएँगे तब उसके साथ झगड़े बंद हो ही जाएँगे। एक बार उसके (फाइल नं-२) साथ विकार बंद कर दिया न, फिर तो यह (पति) उसे मारे तो भी वह कुछ नहीं बोलेगी, क्योंकि वह जानती है कि अब मेरी हालत खराब हो जाएगी! यानी अपनी भूल से ही यह सब हो रहा है। अपनी भूल के कारण ही ये सारे दु:ख हैं। वीतराग कितने समझदार! भगवान महावीर तो 30 साल की उम्र में ही अलग होकर मस्ती में घूमते थे।

उसके (फाइल नं-२ के) साथ विषय बंद करने के अलावा अन्य कोई उपाय ही नहीं है। इस दुनिया में किसी को इसके अलावा दूसरा कोई उपाय मिला ही नहीं है। क्योंकि इस जगत् में राग-द्वेष का मूल कारण ही यह है, मौलिक कारण ही यह है। यहीं से सारा राग-द्वेष पैदा हुआ है। सारा संसार यहीं से शुरू हुआ है। अत: यदि संसार बंद करना हो तो यहीं से बंद करना पड़ेगा। फिर भले ही आम खाओ, जो अच्छा लगे वह खाओ न! vwU रुपये दर्जनवाले आम खाओ न! कोई पूछनेवाला नहीं है। क्योंकि आम आपके विरुद्ध दावा नहीं करेंगे। आप उन्हें नहीं खाओगे तो, वे कोई कलह नहीं करेंगे जबकि स्त्री-पुरुष के संबंध में तो यदि आप कहो कि ‘मुझे नहीं चाहिए।’ तब वह कहेगी कि, ‘नहीं, मुझे तो चाहिए ही।’ वह कहे कि ‘मुझे सिनेमा देखने जाना है।’ तब अगर आप नहीं जाओगे तो कलह! जान पर बन आई समझो! क्योंकि सामनेवाली व्यक्ति मिश्रचेतन है और वह करारवाला है इसलिए दावा करेगी!

प्रश्नकर्ता : उस करार को फाड़ देना चाहिए?

दादाश्री : उस करार को फाड़ दोगे, तो फिर कोई दु:ख रहेगा ही नहीं!

विषय का लालच निकालने के लिए कैसा पुरुषार्थ होना चाहिए?

प्रश्नकर्ता : विषय का लालच निकालने के लिए, कैसा पुरुषार्थ करने से वह निकलेगा?

दादाश्री : वह तो, एक बार बात को समझ ले, विषय को अगर अच्छी तरह से समझ ले तो! यह विषय तो आँखों को अच्छा न लगे, ऐसा है! कानों को सुनना अच्छा नहीं लगे, ऐसा है! नाक को सूँघना अच्छा नहीं लगे, ऐसा है! जीभ को चाटना अच्छा नहीं लगे, ऐसा है! पाँचों इन्द्रियाँ नाखुश हो जाती हैं, पाँचों इन्द्रियों को अच्छा नहीं लगता ऐसे हर तरह से विश्लेषण करके समझना पड़ेगा। मन को भी अच्छा नहीं लगता, बुद्धि को भी अच्छा नहीं लगता, अहंकार को भी अच्छा नहीं लगता, फिर भी क्यों चिपका हुआ है यही समझ में नहीं आता।

विषय जीतने के लिए देखो शुद्धात्मा

कृपालुदेव ने तो क्या कहा है कि,

‘‘नीरखीने नवयौवना, लेश न विषय निदान,

गणे काष्ठनी पूतड़ी, ते भगवान समान ’’

- श्रीमद् राजचंद्र

अक्रम मार्ग में हमें स्त्री को काष्ठ की पुतली

(पृ.१९)

नहीं मानना है। हमें (उसमें) आत्मा देखना है। यह तो क्रमिकमार्गवाले काष्ठ की पुतली कहते हैं, लेकिन ऐसा कब तक रह पाएगा? ज़रा फिर से विचार आ जाए तो उस समय वापस गायब हो जाएगा लेकिन अगर हम शुद्धात्मा देखें तो? यानी नवयौवना को देखकर भीतर चित्त आकर्षित हो गया हो तो वहाँ पर शुद्धात्मा को देखते रहने से सब चला जाएगा, चित्त फिर छूट जाएगा। विषय को जीतने के लिए यदि शुद्धात्मा को देखेंगे, तब निबेड़ा आएगा। वर्ना निबेड़ा नहीं आएगा।

‘‘आ सघळा संसारनी, रमणी नायकरूप,

ए त्यागी त्याग्युं बधुं, केवल शोक स्वरूप ’’

- श्रीमद् राजचंद्र

सारा शोक उसी से खड़ा हुआ है। स्त्री का त्याग हुआ, उससे अलग हुए कि पूरा निबेड़ा आ जाएगा। जो निरंतर शोक का ही स्वरूप है। पूरे दिन शोक, शोक और शोक ही रहता है। यदि शोक ही मिलता रहेगा, तो फिर वह चला जाएगा। वर्ना जो चिपक गया है तो फिर वह छूटेगा ही नहीं न?

विषयरूपी अंकुर से....

‘‘विषयरूप अंकुरथी, टले ज्ञान अने ध्यान,

लेश मदिरापानथी, छाके ज्यम अज्ञान ’’

- श्रीमद् राजचंद

एक ही बार यदि (अणहक्क का) विषय भोगा तो सबकुछ बिगड़ जाता है। बाद में अनंत जन्मों का नुकसान होता है और नर्कगति का अधिकारी बनता है। कौन सा ऐसा विषय है कि जो नर्कगति नहीं दिलवाता? जो लोकमान्य है। कोई शादीशुदा इंसान, खुद की पत्नी को लेकर जा रहा हो तो लोग आपत्ति उठाएँगे?

प्रश्नकर्ता : नहीं उठाएँगे।

दादाश्री : और किसी अन्य स्त्री के साथ जा रहा हो तो?

प्रश्नकर्ता : तो आपत्ति उठाएँगे।

दादाश्री : वह लोकमान्य नहीं कहलाएगा। वह नर्कगति का अधिकारी बनेगा। दोनों को नर्क में जाना पड़ेगा, दोनों को नर्क में साथ में रहना पड़ेगा, वापस।

प्रश्नकर्ता : ‘विषयरूप अंकुरथी....’ मतलब?

दादाश्री : अंकुर मतलब अंदर बीज हो, वह विचार आए और उसमें तन्मयाकार हो जाए तो वह अंकुर कहलाता है। वह अंकुर फूटा कि गया... इसलिए हम तय करते हैं न कि विचार आने से पहले खींचकर बाहर फेंक देना। वह अंकुर फूटा कि फिर ज्ञान और ध्यान सबकुछ टूट जाता है, खत्म हो जाता है।

प्रश्नकर्ता : इस अक्रम विज्ञान में भी ऐसा ही होता है?

दादाश्री : विचार आए न तो सिर्फ ज्ञान और ध्यान ही नहीं, लेकिन आत्मा भी चला जाता है। क्रमिक में तो ज्ञान और ध्यान चला जाता है और अक्रम में तो, जो आत्मा दिया हुआ है, वह चला जाता है। अत: अंकुर तक नहीं ले जाना चाहिए।

ब्रह्मचर्य के सेवन से प्राप्त होगी पात्रता

फिर कृपालुदेव तो क्या कहते हैं, कि

‘‘पात्र विना वस्तु ना रहे, पात्रे आत्मिक ज्ञान,

पात्र थवा सेवो सदा, ब्रह्मचर्य मति मान ’’

- श्रीमद् राजचंद्र

ब्रह्मचर्य के सेवन से तो पात्र बनेगा, कृपालुदेव ऐसा कहते हैं। उन्होंने ऐसा नहीं कहा है कि आम

(पृ.२०)

मत खाना। जड़ को ही पकड़ा है पूरा। यदि सामनेवाला निर्जीव होता और दावा नहीं करता तो हम ब्रह्मचर्य सेवन नहीं करते जबकि ये तो दावा करते हैं।

‘‘जे नववाड विशुद्धथी, धरे शियळ सुखदाय ’’

-श्रीमद् राजचंद्र

प्रश्नकर्ता : ‘नववाड विशुद्ध’ ब्रह्मचर्य की परिभाषा क्या है?

दादाश्री : ‘नववाड’ यानी ऐसा है कि, मन-वचन-काया से ब्रह्मचर्य पालन करना। मन में जो सोचते हों, वैसा कुछ सोचना करना नहीं है। पहले के विषय याद आएँ तो उस घड़ी सबकुछ भुला देना है। वाणी से ऐसा नहीं बोलना है, उस देह से बहुत दूर रहना है।

नौ बाड़ बताई हैं न, कि जहाँ स्त्री बैठी हो, वहाँ पर हमें नहीं बैठना है, उसे देखना नहीं है। कोई विषय भोग रहा हो तो छुपकर दरार में से नहीं देखना है। देखने से भी मन बिगड़ जाता है। पहले संसार जो भोगा हो, उसे याद नहीं करना है। याद करने से वापस वे विचार आ जाएँगे, इस तरह ये सब नौ बाड़ हैं।

जहाँ पर स्त्री बैठी हो उस जगह पर मत बैठना, ऐसा कहते हैं। फिर उस जगह पर क्या होगा? राग होगा या द्वेष? द्वेष होता रहेगा। बल्कि, राग-द्वेष के कारखाने बढ़ेंगे। इसलिए नौ बाड़ का हमें क्या करना है? उसके बजाय एक बाड़ कर दे, तो भी बहुत हो गया। नौ बाड़ करने जाते हुए तो दूसरे राग-द्वेष खड़े हो जाएँगे। इसके बजाय स्थूल ब्रह्मचर्य का पालन करो न और मन में जो विचार आएँ तो उनके प्रतिक्रमण करके धो देना। नौ बाड़ का पालन तो अभी किसी से भी नहीं हो सकता, एक-दो बाड़ तो टूट चुकी होती हैं। तब आप नौ बाड़ कैसे पूरी कर सकोगे? आप तो हमने जो बताया है, उसमें रहो। इतना कोई करे तो उसमें सभी नौ बाड़ आ जाएँगी। नौ बाड़ करने में अहंकार की ज़रूरत पड़ेगी लेकिन अपने यहाँ तो करने का मार्ग ही नहीं है। उससे अच्छा स्थूल ब्रह्मचर्य का पालन करो और मन में जो विचार आए, तो उसका प्रतिक्रमण करके धो डालो।

प्रतिक्रमण से कर लो साफ

प्रश्नकर्ता : तो फिर प्रतिक्रमण करते वक्त हम जो याद करते हैं, तो उससे नया बंध नहीं पड़ता?

दादाश्री : हाँ! याद आता है, लेकिन प्रतिक्रमण यानी हम तो क्या करना चाहते हैं? विषय को उड़ा देना चाहते हैं और वे तो लालच के मारे याद करते हैं। दोनों के भावों में फर्क है। वह जो याद आता है, वह लालच से याद आता है और यह तो प्रतिक्रमण से याद आता है। प्रतिक्रमण करने के पीछे छोड़ने का भाव है।

विषय जीतने से, जीत सकते हैं जग

‘‘एक विषय ने जीतता, जीत्यो सहु संसार,

नृपति जीतता जीतिए, दल, पूर ने अधिकार’’

- श्रीमद् राजचंद्र

एक सिर्फ राजा को जीत लिया तो दल, नगर और अधिकार सबकुछ हमें मिल जाता है। उसकी पूरी सेना वगैरह सबकुछ मिल जाता है। सेना जीतने जाओगे तो राजा को नहीं जीत पाओगे। उसी तरह इस राजा (विषयरूपी) को जीत लिया कि सबकुछ अपने अधिकार में आ जाएगा। तभी तो हम मुक्त रहते हैं न! सिर्फ यह विषय ही ऐसा है कि जिसे जीतने पर सारा राज्य हाथ में आ जाएगा। हमें विषय का विचार तक नहीं आता।

(पृ.२१)

सिर्फ विषय को जीत लिया तो पूरा जगत् जीत लिया, बस! भले ही फिर कुछ भी खाओ या पीओ, उसमें से कुछ भी बाधक नहीं होगा लेकिन जिसने यह जीत लिया, उसने पूरा जगत् जीत लिया। सिर्फ यही, इंसान यहीं पर फँसता है। विषय को जीत लिया तो फिर दुनिया का राजा न! कर्म बंधन ही नहीं होगा न! उसमें से तो निरे कर्म, भयंकर कर्म बंधते हैं। एक ही बार का विषय कितने ही जीवों को खत्म कर देता है। उन सभी जीवों के साथ ऋणानुबंध बंध जाता है। अत: इतना, सिर्फ विषय को जीत लिया तो बहुत हो गया।

जागृत व्यक्ति गंदगी में हाथ नहीं डालता

प्रश्नकर्ता : यह विषय कब जाता है?

दादाश्री : विषय कब जाता है? विषय तो जागृति से जाता है। विषय यों ही चला जाए, ऐसा नहीं है। अंतिम विषय, एक हक़ का विषय भी कब छूटता है? जागृति हो तभी। जागृति किसे कहते हैं कि स्त्री-पुरुष कपड़े पहने हुए हों फिर भी नंगे दिखाई दें, फिर ‘सेकन्ड विज़न’ में चमड़ी निकल गई हो ऐसे दिखाई दें और ‘थर्ड विज़न’ में अंदर का सारा माल मसला हुआ हो, ऐसा दिखाई दे। ये तीनों विज़न ‘एट-ए-टाइम’, एक मिनट में ही दिख जाएँ। अब इतनी जागृति होगी, तब जाकर अंतिम स्टेशन तक पहुँच पाएँगे। पूरी दुनिया में ऐसी जागृतिवाले कितने होंगे? 100-200 लोग होंगे न? किसी भी काल में एक भी व्यक्ति ऐसी जागृतिवाला नहीं होता। इस काल में, यह मैं अकेला ही हूँ। ऐसी जागृतिवाले तो होते होंगे? खुद देहधारी होने पर भी ऐसी जागृति तो रहती होगी? बड़ा साइन्टिस्ट हो या मानसशास्त्री हो, लेकिन ऐसी जागृति रह ही नहीं पाती न!

जागृत को तो वैसा ही दिखाई देता है सब। संपूर्ण जागृति कब कहलाती है? यह सब उसे, वैसा ही दिखाई दे। लेकिन इस काल की वक्रता ऐसी है कि वह जागृति को टिकने नहीं देती, इसलिए सावधान रहना चाहिए। नहीं तो फिर रोज़ सुबह-सुबह पाँच बार बोलना कि ‘मुझे, किसी भी देहधारी जीवात्मा के प्रति स्त्री, पुरुष या नपुंसक, कोई भी लिंगधारी हो, तो उसके संबंध में किंचित्मात्र भी विषय-विकार संबंधी दोष, इच्छाएँ, चेष्टाएँ या विचार संबंधी दोष न किए जाएँ, न करवाए जाएँ या कर्ता के प्रति अनुमोदना न की जाए, ऐसी परम शक्ति दीजिए। मुझे, निरंतर निर्विकार रहने की परम शक्ति दीजिए।’ और उसके प्रति ‘सिन्सियर’ रहना।

विषय की रुचि का छेदन समझ से कर सकते हैं

यह विषय वह समझने का विषय (सब्जेक्ट) है। इसलिए बहुत सोचने और समझने पर विषय जाता है। इसलिए विषय से छूटने के लिए मैंने ये तीन विज़न बताए हैं न? फिर उसे राग नहीं होता न! वर्ना यदि स्त्री ने यों अच्छे गहने और अच्छे कपड़े पहने हो तो सबकुछ भूल जाता है और मोह उत्पन्न हो जाता है।

प्रश्नकर्ता : विषयों में जो इन्टरेस्ट उत्पन्न होता है, वह रुचि पड़ी है, उसके आधार पर उत्पन्न होता है?

दादाश्री : हाँ। रुचि नहीं हो तो कुछ नहीं होगा। अरुचि पर विषय कैसे उत्पन्न होगा? किसी स्त्री का हाथ जल गया हो, (पहले) रोज़ पूरे शरीर को पुरुष छूता हो, लेकिन हाथ जल जाए और छाले पड़ गए हों और फिर पीप निकल रहा हो, उस समय वह स्त्री कहे कि ‘यहाँ ये ज़रा धो दीजिए न।’ तो क्या कहेगा?

प्रश्नकर्ता : मना कर देगा।

(पृ.२२)

दादाश्री : देखो, इतनी छोटी सी बात है न, तो आपको बात को पकड़ना नहीं आना चाहिए? सिर्फ पीप पड़ जाए, उसमें अहंकार करता है और जिसमें हज़ारों जोखिम हैं ऐसे विषय में अहंकार करके नहीं निकलता वह कैसा आश्चर्य है न!

(इसलिए यह) थ्री विज़न तो बहुत काम निकाल देता है। थ्री विज़न से सब राह पर आ जाता है न!

प्रश्नकर्ता : कभी अगर मेरी दृष्टि पड़ जाती है न, तब मुझे लगता है कि ‘अरेरे! यह दृष्टि क्यों पड़ी?! प्रतिक्रमण करना पड़ेगा। चीढ़ मचती है।

दादाश्री : लेकिन चीढ़ मचती है न, वह तो ऐसा है कि दृष्टि पड़ जाती है। तुम्हें डालनी नहीं है फिर भी पड़ जाती है। इसलिए पुरुषार्थ करना है और प्रतिक्रमण करने की भी ज़रूरत है।

एक विचार तक भी आए तो उसे कैसे तोड़ना, उतना आना चाहिए! उसे उसमें पूरा दिन गुज़ारना पड़ेगा, दो-दो घंटे। तब छेदन होगा वर्ना नहीं। उन्हें (कर्म) बाँधते समय कुछ सोचा ही नहीं था न! पूरी रात (विषय के ही) विचार करता रहता है।

मैंने ऐसा रास्ता दिखाया है कि आर-पार निकल जाएँ और यदि उस रास्ते पर जाएँ तो आर-पार निकल भी जाएँ। ऐसा विज़न तो किसी के पास भी नहीं है क्योंकि इस तरफ का, इस शरीर के बारे में सोचा ही नहीं होता न? ऐसा मानते हैं कि ‘यह मैं ही हूँ’ इसीलिए तो किसी को खुद के दोष नहीं दिखते। जहाँ स्थूल दोष ही नहीं दिखते, वहाँँ पर, विषय के सामने तो कितनी सूक्ष्म जागृति की ज़रूरत है?!

जागृति और खेद से छूटता है विषय

प्रश्नकर्ता : आप हमें ऐसी जड़ी-बूटी बताइए ताकि हम कह सकें कि ‘भाई, चौबीस साल की उम्र में यह विचार याद रखना।’

दादाश्री : इतनी सारी अवस्थाओं की जागृति आपको एक साथ नहीं आएगी। हम जो वह थ्री विज़न देते हैं न, उस पर यदि सोचता रहे तो थ्री विज़न उत्पन्न हो जाएगा। वे विचार जब उत्पन्न हो जाते हैं, तो उसकी वजह से कई लोग बच जाते हैं। मुझे पत्र लिखकर बताते हैं कि, ‘आपके थ्री विज़न ने तो मेरा बहुत काम कर दिया।’ वे सारी अवस्थाएँ नहीं आतीं, यह तो मैं कहता हूँ उतना ही है! मेरी कही हुई बात से आपको विचार आता है कि, ‘हाँ, यह बात सही है!’

अत: इस प्रकार विषय का हर तरह से पृथक्करण करने के बाद ऐसी स्टेज आती है कि इस विज़न से थोड़ी-थोड़ी जागृति उत्पन्न होती है। फिर, विज़न यानी धुँधले विज़न से, उसे विषय रहता है, लेकिन खुद को पसंद नहीं होता। जैसे भूख लगी हो और खाना पड़े, नहीं भाए फिर भी खाए, इस प्रकार तंग आकर भोगना पड़ता है। जबकि दूसरा जो राज़ी-खुशीवाला भोगवटा (सुख या दु:ख का असर) होता है, वह भोगवटा तो बहुत मूच्र्छापूर्वक होता है। इस तरह के भोगवटे के बाद अनेकों स्टेप्स गुज़रने के बाद अंतिम भोगवटा होता है जिसमें उसे पूर्ण अरुचि होती है। भोगवटा भी दो प्रकार का होता है। एक इच्छापूर्वक और एक इच्छा नहीं होने के बावजूद कर्म के उदय से। उदयकर्म पूरा नहीं हुआ हो, तब क्या हो सकता है? उदयकर्म पूरा हो जाए तभी छूट सकता है, लेकिन तब तक उसे भुगतना तो पड़ेगा। तब क्या होता है? अरुचि उत्पन्न होती रहती है।

अब यह ज्ञान दिया है तो आप में सहन करने की शक्ति उत्पन्न हो गई है। आपको जुदापन का भाव रह सकता है। तो फिर विषय क्यों होने चाहिए?

(पृ.२३)

लेकिन फिर भी परिणाम कोई भी नहीं बदल सकता, क्योंकि ये पुद्गल परिणाम हैं और यह तो रिज़ल्ट हैं। रिज़ल्ट नहीं बदला जा सकता लेकिन रिज़ल्ट पर खेद, खेद और खेद रहे तो आप छूट जाओगे। आपको यदि खेद है, तो आप मुक्त हो और रिज़ल्ट में एकाकार हो तो बंधन है।

जागृति में देखता है गर्भ से अर्थी तक

वीतराग इतना ही देखते थे कि मनुष्य की प्राकृतिक शक्ति का उत्पन्न होना, व्यय होना और वर्तमान शक्ति, उन सभी शक्तियों को त्रिकाल ज्ञान से देखते थे। उत्पन्न, व्यय आदि को संपूर्ण रूप से जानते थे इसलिए फिर उन्हें राग उत्पन्न नहीं होता था। यह राग का उत्पन्न होना, वह तो सिर्फ वर्तमानकाल के ज्ञान से होता है। एक तो खुद के स्वरूप का अज्ञान और वर्तमानकाल का ज्ञान, तब फिर उसे राग उत्पन्न होता है। लेकिन यदि उसे यह समझ में आए कि यह गर्भ में थी तब ऐसी दिखती थी, जन्म हुआ तब ऐसी दिखती थी, छोटी बच्ची थी तब ऐसी दिखती थी, फिर ऐसी दिखती थी, आज ऐसी दिखती है, फिर ऐसी दिखेगी, बूढ़ी होने पर ऐसी दिखेगी, पक्षाघात होगा तब ऐसी दिखेगी, अर्थी उठेगी तब ऐसी दिखेगी, ऐसी सभी अवस्थाएँ जिनके लक्ष में है, उन्हें वैराग्य सिखाना नहीं पड़ता! यह तो, आज जो दिखता है, उसे देखकर ही जो मूर्छित हो जाते हैं, उन्हें वैराग्य सीखना है। वीतराग तो बहुत समझदार थे। भले ही कोई भी चीज़ आए लेकिन उन्हें मूच्र्छा उत्पन्न नहीं करवा सकती थी क्योंकि उस चीज़ को वीतराग तीनों काल से देख सकते थे।

प्रश्नकर्ता : उन सभी अवस्थाओं का ज्ञान एक ही बार में रहता है?

दादाश्री : एक ही बार में! मैंने वह जो कहा न कि मनुष्य को मोह क्यों उत्पन्न होता है? तब कहे, दोनों जवान हैं इसलिए और उस समय वहाँ पर होश नहीं रहता, कि यह मोह टिकाऊ है या टेम्परेरी (थोड़े समय के लिए) है? फिर इस समय जो है, वैसा ही उनकी कल्पना हमेशा के लिए ढूँढती है। अब फिर बुढ़ापे में क्या होता है? कल्पना कैसी हो जाती है?

प्रश्नकर्ता : उस समय उसे बोरियत होती है।

दादाश्री : इन लोगों को क्या हो रहा है, वह मैं जानता हूँ। अच्छा नहीं लगता लेकिन कहें किसे अब? क्योंकि बुद्धि तो यह स्वभाव दिखाएगी। यानी यह जन्म लेने से पहले कैसा था! लड़का या लड़की जन्म के बाद कैसे होते हैं? वह इतनी सी थी, (जन्म हुआ) तब क्यों मोह उत्पन्न नहीं होता था, बाद में कुछ बड़ी हुई तब क्यों मोह उत्पन्न नहीं होता था? यानी इन सारी अवस्थाओं को ध्यान में रखते हैं। और मोह उत्पन्न होता है, उस अवस्था को भी ध्यान में रखते हैं फिर। उससे आगे की अवस्था, प्रौढ़ावस्था, फिर वृद्धावस्था, फिर लकवे की अवस्था, सभी में क्या स्थिति होती है? उसके बाद अर्थी निकालते समय की अवस्था, अग्निदाह के समय की अवस्था। अग्निदाह की अवस्था देखी हो और उस घड़ी प्रेम करने को कहे तो? यह तो शादी के बाद मूर्ख बनते हैं लेकिन कहें किस से? जहाँ सभी मूर्ख हैं वहाँ? स्त्रियाँ भी इस मूर्खता को समझती हैं, कि ऐसी मूर्खता है यह! देखकर पति ढूँढा लेकिन पति लाकर चेहरा लटक जाता है न, सूरत उतर जाती है न, क्या से क्या हो जाता है, आँखें चली जाती हैं, कान से सुनाई नहीं देता! और जिसे यह सब ध्यान में हो उसे वैराग्य रहता है! जिसे अवस्थाएँ लक्ष में रहती हैं, उसे वैराग्य सिखाना नहीं पड़ता! जितनी लिखी हैं न, उतनी अवस्थाएँ हमारे लक्ष में रहती हैं, एट-ए-टाइम। ऐसी बातें बाहर नहीं होतीं। ऐसी बातें यहीं

(पृ.२४)

पर होती हैं! लोग तो खा जाते हैं, ऐसी बातें। इस तरह वैराग्य के विचार लाए, तब कुछ हो पाएगा वर्ना कुछ नहीं बदलेगा। जब मूल बात को, वैराग्य के मूल कॉज़ेज़ का नाश नहीं किया जाए, तब तक वैराग्य कैसे आ सकता है?

ज्ञानीपुरुष को विषय लगते हैं जूठन

हमें पुद्गल के प्रति राग ही नहीं है न! मेरे ही पुद्गल के प्रति मुझे राग नहीं है। पुद्गल से मैं सर्वथा जुदा ही रहता हूँ। खुद के पुद्गल के प्रति जिसे राग होता है, उसे दूसरों के पुद्गल के प्रति राग होता है। अनंत जन्मों से यही का यही भोगा है फिर भी नहीं छूटता। यह आश्चर्य ही है न! जब कितने ही जन्मों से विषय सुख का विरोधी हो चुका हो, विषय सुख के बारे में आवरण रहित दृष्टि से बहुत ही सोचा हो, जब ज़बरदस्त वैराग्य उत्पन्न हो चुका हो, तब विषय छूट सकता है। वैराग्य कब उत्पन्न होता है? उसे अंदर जैसा है वैसा दिखाई दे, तब।

विषयों का स्वभाव कैसा है? आज से दस दिन के लिए विषय बंद, ऐसा तय करें तो उस अनुसार चलता रहेगा और तीसरे दिन से ही आनंद बढऩे लगेगा, लेकिन यदि विषय में पड़ा तो फँसा। फिर बाहर नहीं निकल पाएगा। विषय के बारे में निर्णयात्मक होना चाहिए। निष्ठा अपने आप नहीं बैठती, वह तो ज्ञानीपुरुष ही बिठा सकते हैं।

अब अनुपम पद छोड़कर उपमावाला पद कौन ले? ज्ञान है तो पूरे जगत् की जूठन कौन छुएगा? जगत् को जो प्रिय हैं ऐसे विषय, ज्ञानीपुरुष को जूठन लगते हैं। इस जगत् का न्याय कैसा है कि जिसे लक्ष्मी से संबंधित विचार नहीं आते, विषय से संबंधित विचार नहीं आते, जो देह से निरंतर अलग ही रहता हो, उसे जगत् भगवान कहे बगैर रहेगा नहीं!

वीतरागों के विज्ञान से तृप्ति

(आपको दादा भगवान का) निदिध्यासन रहता है न? उस निदिध्यासन से सभी फल मिलते हैं। निदिध्यासन रहे तो इच्छा ही नहीं होगी किसी चीज़ की। भीख ही नहीं रहेगी।

ज्ञानियों की दृष्टि आर-पार होती है। जैसा है वैसा दिखता है। वैसा दिखे तो फिर विषय रहेगा? उसे कहते हैं, ज्ञान। ज्ञान मतलब आर-पार, जैसा है वैसा दिखना।

तृप्त इंसान विषय की गंदगी में हाथ ही नहीं डालेगा। यह तो भीतर तृप्ति नहीं है, इसलिए इस गंदगी में फँस गए हैं। वीतरागों का विज्ञान, वही तृप्ति लाता है।

इस आज्ञा से एकावतारी बॉन्ड

प्रश्नकर्ता : लेकिन दादा, एक जन्म में ही मोक्ष पाना हो, तो क्या करना चाहिए? वह बताइए न! आज हम वही तय कर लें।

दादाश्री : कोई शाकाहारी इंसान हो, उसे पुलिसवाला पकड़कर तीन दिन भूखा रखे और फिर मांस खाने को दे और कहे कि तुझे यही खाना पड़ेगा और फिर वह उसे खाए, तो वह बंधन में नहीं आता। ऐसा पुलिसवाले के दबाव से है, उसकी खुद की इच्छापूर्वक नहीं है। मनुष्य अगर उसी तरह (हक़ का) विषय भोगेगा तो वह एकावतारी बनेगा, उसका दूसरा जन्म नहीं होगा। विषय स्वाधीन नहीं होना चाहिए। पुलिसवाले के अधीन, भूख के अधीन होकर मांसाहार करो तो आप गुनहगार नहीं हो। वैसा ही यदि विषय में रहेगा, तो वह अवश्य ही एकावतारी बनेगा।

प्रश्नकर्ता : आपकी इस आज्ञा का पालन करेंगे। अब एकावतारी पद लिख दीजिए।

(पृ.२५)

दादाश्री : यदि हमारी इतनी सी बात का पालन करे तो हम एकावतारी बॉन्ड लिख देंगे। एकावतारी बनना हो तो यही एक चीज़ संभालनी है।

काम निकाल लो

भगवान क्या कहते हैं कि अनंत जन्म देह के लिए बिताए, अब एक जन्म आत्मा के लिए बिता। प्रीति कितनी होनी चाहिए कि ‘इस देह में ज्ञानीपुरुष मिले हैं, तो काम निकाल लें,’ बस उतनी ही। इस देह के प्रति प्रीति से तो उद्वेग होता है। प्रीति करोगे, तो भी वह तो नष्ट ही होनेवाली है न? भगवान ने भी देह को ‘दगा’ कहा है। आखिर तो देह राख ही हो जानेवाली है न? यह देह ही राग और द्वेष करवाती है।

अत: जहाँ-जहाँ, जिस-जिस दुकान में आपका मन उलझे, उस दुकान के अंदर जो शुद्धात्मा है, वे ही आपको छुड़वा सकते हैं। इसलिए उनसे माँग करना कि ‘मुझे इस अब्रह्मचर्य विषय में से मुक्त कीजिए।’ मुक्त होने के लिए यों ही और सभी जगह प्रयत्न करोगे तो वह नहीं चलेगा। उसी दुकान के शुद्धात्मा आपको इस विषय में से छुड़वाएँगे।

अब ऐसी आपकी बहुत दुकानें नहीं होतीं, थोड़ी ही दुकानें होती हैं। जिसकी बहुत दुकानें हों, उसे ज़्यादा पुरुषार्थ करना पड़ेगा। बाकी, जिसकी थोड़ी सी हों, उसे तो चोखा (साफ) करके ‘एक्ज़ेक्टली’ (यथार्थ) कर लेना चाहिए। खाने-पीने में कोई हर्ज नहीं है। लेकिन इस विषय में हर्ज है। स्त्री विषय और पुरुष विषय, ये दोनों बैर खड़ा करनेवाले कारखाने हैं। इसलिए जैसे-तैसे करके निबेड़ा लाओ।

प्रश्नकर्ता : इसी को आप काम निकाल लेना कहते हैं?

दादाश्री : और नहीं तो क्या? ये जो सब रोग हैं, उन्हें निकाल देना है।

इनमें से मैं आपको कुछ भी करने को नहीं कहता हूँ। सिर्फ जानने को ही कहता हूँ। यह ‘ज्ञान’ जानने योग्य है, करने योग्य नहीं है। जिस ज्ञान को जाना, वह परिणाम में आए बगैर रहेगा ही नहीं। अत: आपको कुछ भी नहीं करना है। भगवान महावीर ने कहा था कि, ‘वीतराग धर्म में करोमि, करोसि और करोति नहीं होता।’

- जय सच्चिदानंद